recursal/SuperWikiNEXT-32B huggingface dataset:
| Νταλάζι |
| --- |
| Χώρα: | Γκάμπια Γκάμπια  |
| Υποδιαίρεση: | 100 μπούτουτ (bututs) |
| Κωδικός ISO 4217: | GMD |
| Συντομογρ.: | D |

Κέρμα του 1 νταλάζι του 1987.
Το **νταλάζι** ή **νταλάσι** ( **dalasi**) αποτελεί τη νομισματική μονάδα στην Γκάμπια και υποδιαιρείται σε 100 μπούτουτ (*bututs*). Κυκλοφόρησε για πρώτη φορά το 1971 και αντικατέστησε τη Λίρα της Γκάμπια, με την οποία είχε ίση αξία, σε ισοτιμία της μιας λίρας προς 5 νταλάζι, δηλ. 1 νταλάζι = 0,2 λίρες = 4 σελλίνια.

Κέρματα
-------

Κέρματα των 5, 10, 25 και 50 μπούτουτ
Το 1971 εισήχθησαν κέρματα σε ονομαστικές αξίες του 1, 5, 10, 25 και 50 bututs και του 1 νταλάζι.

Νέα κέρματα του 1 νταλάζι εισήχθησαν το 1987 και βασίστηκαν στο πρότυπο του βρετανικού κέρματος των 50 πενών.

Σήμερα κυκλοφορούν μόνο τα κέρματα των 25 και 50 bututs και του 1 νταλάζι, από τη σειρά του 1998 η οποία επίσης περιελάμβανε τα κέρματα των 1, 5 και 10 bututs.

Τραπεζογραμμάτια
----------------

Σήμερα κυκλοφορούν τα χαρτονομίσματα των 5, 10, 25, 50 και των 100 dalasis. Χαρτονομίσματα του 1 νταλάζι κυκλοφόρησαν την περίοδο μεταξύ 1971 και 1987. Τα σημερινά χαρτονομίσματα εκδόθηκαν το 1996 και ανατυπώθηκαν το 2001.

Στις 27 Ιουλίου του 2006 εκδόθηκαν νέα τραπεζογραμμάτια με ίδια σχέδια αλλά πιο αναβαθμισμένα από άποψη χαρακτηριστικών ασφαλείας. .

* Εμπρόσθια όψη χαρτονομισμάτων των 10 και 25 νταλάζιΕμπρόσθια όψη χαρτονομισμάτων των 10 και 25 νταλάζι
* Πίσω όψη χαρτονομισμάτων των 10 και των 25 νταλάζιΠίσω όψη χαρτονομισμάτων των 10 και των 25 νταλάζι
* Εμπρόσθια όψη χαρτονομισμάτων των 5 και 100 νταλάζιΕμπρόσθια όψη χαρτονομισμάτων των 5 και 100 νταλάζι
* Πίσω όψη τραπεζογραμματίων των 5 και 100 νταλάζιΠίσω όψη τραπεζογραμματίων των 5 και 100 νταλάζι
* Χαρτονόμισμα των 50 νταλάζιΧαρτονόμισμα των 50 νταλάζι

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Νταλάζι** |

1. ↑  Daily Observer (17 Ιουλίου 2006). «Gambia gets new banknotes». Αρχειοθετήθηκε από το πρωτότυπο στις 28 Σεπτεμβρίου 2007. Ανακτήθηκε στις 31 Ιουλίου 2006.
Αυτό το λήμμα αφορά το αρχαίο Αθηναϊκό φρούριο.  Για το σύγχρονο χωριό, δείτε: Πάνακτο Βοιωτίας.  
Το **Πάνακτο** ήταν σημαντικό αρχαίο αθηναϊκό οχυρό στην περιοχή της δυτικής Πάρνηθας. Έλεγχε μία από τις κύριες ορεινές διαβάσεις από την Αττική προς τη Βοιωτία. Την περίοδο του Πελοποννησιακού Πολέμου, στη φάση του αρχιδάμειου πολέμου, καταλήφθηκε από τους Σπαρτιάτες και τους Βοιωτούς, αλλά επιστράφηκε στους Αθηναίους το 421 π.Χ. καθώς ήταν ένας από τους βασικούς όρους της ειρήνης του Νικία. 

Για τη θέση του υπήρξε διαμάχη μεταξύ των ιστορικών. Μία άποψη το συνδέει με το Γυφτόκαστρο που διασώζεται σε καλή κατάσταση στην περιοχή των Ελευθερών, αλλά η επικρατέστερη άποψη το τοποθετεί στην περιοχή του οροπεδίου των Δερβενοχωρίων ανάμεσα στα χωριά Πάνακτο και Πράσινο.  Σε ανασκαφές που έγιναν στην περιοχή των Δερβενοχωρίων, κοντά στο χωριό Πράσινο, τη δεκαετία του 1980 βρέθηκε επιγραφή που ταυτίζει το αρχαίο φρούριο με τη θέση αυτή, δίνοντας λύση στη διαμάχη.

Παραπομπές
----------

1. ↑  Θουκυδίδης, *Ιστορία του Πελοποννησιακού Πολέμου*, B.5
2. ↑  «The Princeton Encyclopedia of Classical Sites, GABALA (Jeble) Syria. , GYPHTOKASTRO ("Eleutherai") Greece». *www.perseus.tufts.edu*. Ανακτήθηκε στις 9 Ιανουαρίου 2024.
3. ↑  Αρχαία Ουτοπία Αρχειοθετήθηκε 2011-07-11 στο Wayback Machine. φρούριο Ελευθερών
Το εθνόσημο των Ολλανδικών Αντιλλών.Το εθνόσημο των Ολλανδικών Αντιλλών.
**Το εθνόσημο των Ολλανδικών Αντιλλών** αποτελούνταν από έναν θυρεό, ένα στέμμα και το ρητό. Ο θυρεός έδειχνε πέντε μπλε αστέρια σε χρυσό φόντο, μέσα σε κόκκινο περίγραμμα.

  

Τα πέντε αστέρια συμβόλιζαν τα ισάριθμα νησιά που απαρτίζουν το νησιωτικό σύμπλεγμα των Ολλανδικών Αντιλλών και επίσης παρουσιάζονται στη σημαία των Ολλανδικών Αντιλλών.

  

Το στέμμα πάνω από το θυρεό ήταν αυτό του Βασιλείου των Κάτω Χωρών. Κάτω από το θυρεό υπήρχε μια κορδέλα που φέρει το ρητό: Libertate Unanimus (" Ενωμένοι για την Ελευθερία"). 

Το σημερινό εθνόσημο καθιερώθηκε στις 1 Ιανουαρίου 1986, την ημέρα που η Αρούμπα αποσπάστηκε από τις Ολλανδικές Αντίλλες και απέκτησε καθεστώς αυτονομίας εντός του Βασιλείου των Κάτω Χωρών.

  

Το προηγούμενο εθνόσημοΤο προηγούμενο εθνόσημο
Η προηγούμενη έκδοση του εθνοσήμου είχε καθιερωθεί στις 23 Οκτωβρίου του 1964. Αυτό το εθνόσημο είχε 6 αστέρια: ξανά ένα για κάθε νησί, μεταξύ των οποίων και ένα για την Αρούμπα.

Οι Ολλανδικές Αντίλλες διαλύθηκαν στις 10 Οκτωβρίου 2010.

Εξωτερικοί σύνδεσμοι
--------------------

* Σημαίες του Κόσμου


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Coat of arms of Netherlands Antilles  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Φριτς Γκέντγκεντραγκ** (*Frits Martinus de los Santos Goedgedrag*) ήταν ο πρώτος Κυβερνήτης του Κουρασάο, από το 2010 ως το 2012 και ο τελευταίος Κυβερνήτης των Ολλανδικών Αντιλλών.

Καριέρα
-------

Γεννήθηκε την 1η Νοεμβρίου του 1951 στην Αρούμπα. Έχει κάνει μακρά καριέρα σε δημόσια αξιώματα. Στις αρχές της δεκαετίας του '80 εγκαταστάθηκε στο Μποναίρ και αρχικά υπηρέτησε Γραμματέας του Νησιωτικού Εδάφους του Μποναίρ και το 1992 έγινε αντικυβερνήτης. Έπειτα από εξαετή θητεία ανέλαβε Γενικός Εισαγγελέας. Από το 1992 ως το 1998 ήταν Κυβερνήτης του Μποναίρ.
Είναι παντρεμένος και έχει 3 γιους. Την 1η Ιουλίου του 2002 ανέλαβε Κυβερνήτης στις Ολλανδικές Αντίλλες, μέχρι την διάλυσή τους το 2010. Από τις 10 Οκτωβρίου 2010 ως τις 24 Νοεμβρίου 2012 ήταν ο πρώτος Κυβερνήτης του Κουρασάο. Παραιτήθηκε για λόγους υγείας και υπηρεσιακή κυβερνήτρια έγινε η Αντέλ βαν ντερ Πλούιμ-Βρέντε (Adèle van der Pluijm-Vrede).

Εξωτερικοί σύνδεσμοι
--------------------

* Κυβερνήτης των Ολλανδικών Αντιλλών

Παραπομπές
----------

1. ↑  koninkrijk.nu/2021/12/17/raad-van-state-neemt-afscheid-van-frits-goedgedrag/.
2. ↑  RNW.nl - Gouverneurs voor Curaçao en Sint Maarten Αρχειοθετήθηκε 2011-01-20 στο Wayback Machine.

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Frits Goedgedrag  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Συσκευασίες τεϊέλαιου
Το **τεϊέλαιο** είναι ένα αιθέριο έλαιο, με χλωμό χρυσαφί χρώμα και άρωμα που θυμίζει καμφορά. Παράγεται από την απόσταξη των φύλλων του φυτού Μελαλεύκη η εναλλασσόφυλλος (*Melaleuca alternifolia*), ενός ιθαγενούς φυτού της Αυστραλίας. Το συγκεκριμένο αιθέριο έλαιο έχει ευεργετικές θεραπευτικές ιδιότητες (συμπεριλαμβανομένης αντισηπτικής, αντιμυκητιασικής και αντιμικροβιακής δράσης), ενώ πιστεύεται ότι έχει καλλυντικές ιδιότητες. Τα φύλλα του φυτού τα χρησιμοποιούσαν παλιά ως υποκατάστατο του τσαγιού και σ' αυτό οφείλει την ονομασία του.

Χρήσεις
-------

Το τεϊέλαιο έχει μακρά ιστορία παραδοσιακών εφαρμογών. Οι Αυστραλοί Αβορίγινες το χρησιμοποιούσαν ως φάρμακο για να θεραπεύσουν τον βήχα και το κρύωμα με την εισπνοή των ελαίων που εξατμίζονταν απο τα λιωμένα φύλλα του φυτού. Επίσης χρησιμοποιούσαν λιωμένα φύλλα για κοψίματα, εγκαύματα και μολύνσεις τοποθετώντας τα στην πάσχουσα περιοχή ως κατάπλασμα. Περιέχει ουσίες γνωστές ως τερπενοειδή (ή τερπένια), οι οποίες φέρεται να έχουν αντισηπτική και αντιμυκητιασική δράση.

Το τεϊέλαιο χρησιμοποιείται στην εναλλακτική ιατρική για τις εξής παθήσεις:

* Ακμή
* Μύκητες των ποδιών
* Πυτιρίδα
* Κολπίτιδα
* Άφθες
* Περιοδοντικές παθήσεις
Moγγολική πάλη
Νεαρός Μογγόλος ιππέας κατά τους αγώνες ιππασίας
To **Nάανταμ** (μογγολικά: Наадам, παιχνίδι ή αγώνας) είναι εθνική γιορτή της Μογγολίας, που διοργανώνεται σε ετήσια βάση από τις 11 ως τις 13 Ιουλίου. Η εορτή ονομάζεται επίσης και "Ερίιν Γκουρβάν Νάανταμ," (μογγολικά: эрийн гурван наадам) που σημαίνει "τα τρία ανδρικά παιχνίδια". Τα "παιχνίδια" είναι η Μογγολική πάλη, οι αγώνες ιππασίας και η τοξοβολία. Στα δύο τελευταία συμμετέχουν και γυναίκες.

Σε αντίθεση με τους αγώνες ιππασίας στη δύση, που έχουν κούρσες 2 χιλιομέτρων, οι Μογγολικοί αγώνες έχουν κούρσες 15 έως και 30 χιλιομέτρων, ενώ οι αναβάτες των αλόγων είναι νεαροί ηλικίας 5 έως 12 ετών.

Η γιορτή λαμβάνει χώρα κυρίως στην πρωτεύουσα Ουλάν Μπατόρ, αλλά και σε άλλες περιοχές της χώρας, καθώς και στην Κίνα στην περιοχή της Εσωτερικής Μογγολίας. Ξεκίνησε αρχικά ως θρησκευτική εορτή, αλλά στις μέρες μας συμβολίζει περισσότερο την επανάσταση του 1921 στη Μογγολία και τη διακήρυξη της ανεξαρτησίας της.

Στη Μπουργιατία, τη Σιβηρία και τη Ρωσία γιορτάζεται το "σουρ-κχάρμπαν", η μπουργιατική εκδοχή του Νάανταμ, με τους ίδιους αγώνες. Από το 1924 γιορτάζεται κάθε πρώτη Κυριακή του Ιουλίου, ως ενθύμηση για την ίδρυση της Δημοκρατίας της Μπουργιατίας. Το κύριο μέρος της γιορτής λαμβάνει χώρα στην πρωτεύουσα Ουλάν Ουντέ.

* Νάανταμ
* Η τελετή έναρξης του φεστιβάλΗ τελετή έναρξης του φεστιβάλ
* Μογγόλοι παλαιστέςΜογγόλοι παλαιστές
* Παραδοσιακό μογγολικό όργανοΠαραδοσιακό μογγολικό όργανο

Εξωτερικοί σύνδεσμοι
--------------------

* Το φεστιβάλ του Νάανταμ - Κέντρο Μελέτης των Νομάδων της Ευρασίας

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Νάανταμ** |



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Naadam  της Ολλανδικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Συντεταγμένες: 39°51′51″N 36°35′54″E﻿ / ﻿39.86417°N 36.59833°E﻿ / 39.86417; 36.59833

Το **Γιλντιζελί** (τουρκικά: *Yıldızeli*) είναι πόλη και περιοχή της επαρχίας Σεβάστειας της Τουρκίας. Είναι γνωστό επίσης ως μία από τις υψηλότερες περιοχές της Κεντρικής Ανατολίας με υψόμετρο 1400 μέτρα, έχει έκταση 3.044,08 τετραγωνικά χιλιόμετρα. Βρίσκεται περίπου 50 χιλιόμετρα δυτικά-βορειοδυτικά της επαρχιακής πρωτεύουσας, Σεβάστειας. Και οι δύο πόλεις συνδέονται μέσω σιδηροδρομικής γραμμής και του αυτοκινητοδρόμου D200. Επίσης συνδέεται με την πρωτεύουσα Άγκυρα και την Τοκάτη και σιδηροδρομικά με την Σαμψούντα. 

Δήμαρχος είναι ο Γιλμάζ Ναβρούζ με το Κόμμα Εθνικιστικής Δράσης.

Ιστορία
-------

Το Γιλντιζελί έχει μια ευρεία και πολύχρωμη ιστορία και πολιτισμό. Διάφορες κοινωνικές ομάδες κατοικούν στην πόλη, όπως Αλεβίτες, Τουρκμένοι, Κιρκάσιοι, Οσετοί και Τσετσένιοι. 

Πήρε το όνομά του από το βουνό Γιλντίζ στα βόρεια της πόλης. Σύμφωνα με τη σφραγίδα της πόλης, έλαβε καθεστώς δήμου το 1875. Η περιοχή έχει πολλά τουριστικά μέρη, καθώς και ιαματικές πηγές, οι οποίες βρίσκονται σε απόσταση 20 χιλιομέτρων από το κέντρο της πόλης και 30 χιλιομέτρων από την Σεβάστεια.

Έχει ταυτοποιηθεί ως η αρχαία **Φίαρα,** η οποία, σύμφωνα με τον Πτολεμαίο, βρισκόταν στην Σαργαραυσηνή ή Σαργαβρασηνή στην Καππαδοκία.

Πριν από το 1936, το μέρος ονομαζόταν Γενιχάν. Οι Αρμένιοι και οι Κούρδοι χρησιμοποιούν την ονομασία Νορχάν.

Μορφολογία
----------

Το Γιλντιζελί, βρίσκεται στα βορειοανατολικά της Κεντρικής Ανατολίας. Τα βόρεια και ανατολικά του είναι ορεινά. Πλατιά και ελαφρώς λοφώδη εδάφη σχηματίζονται προς το νότο. Τα βόρεια, ανατολικά και μεσαία μέρη χωρίζονται από ποτάμια και βαθιές κοιλάδες. Τα περισσότερα εδάφη είναι ιζηματογενή, με ορυκτά όπως: οργανικό ασβεστόλιθο, πηλό, μάρμαρο, ψαμμίτη και άμμο. Λόγω του χαμηλού υψομέτρου στα δυτικά μέρη της περιοχής, η βλάστηση εκεί είναι πλούσια.

Κλίμα
-----

Βροχοπτώσεις παρατηρούνται κατά τους φθινοπωρινούς, χειμερινούς και ανοιξιάτικους μήνες. Τα καλοκαίρια είναι σύντομα και οι χειμώνες οξείς και κρύοι. Λόγω των πολύ χαμηλών θερμοκρασιών τους χειμώνες, το χιόνι μερικές φορές παραμένει για μήνες. Η διαφορά θερμοκρασίας είναι υψηλή μεταξύ καλοκαιριού και χειμώνα, ενώ παρατηρείται και μες στην ίδια ημέρα μεταξύ πρωινού και νύχτας.

Παραπομπές
----------

1. 1 2  *GEOnet Names Server*. 11  Ιουνίου 2018. 11848544.
2. ↑  «"Area of regions (including lakes), km²". *Regional Statistics Database*. Turkish Statistical Institute. 2002. Retrieved 2013-03-05». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 3 Νοεμβρίου 2020.
3. ↑  *Phiara.* Pleiades
4. ↑  Smith, Neel. «Ptolemy, Geography 5.6.13». *Neel Smith* (στα Αγγλικά). Ανακτήθηκε στις 3 Νοεμβρίου 2020. [*νεκρός σύνδεσμος*]
5. ↑  *Dictionary of Greek and Roman Geography (1854), PHIARA.* Perseus

Πηγές
-----

* «YerelNET | Kültür ve Turizm Portalı». *YerelNET* (στα Τουρκικά). Ανακτήθηκε στις 3 Νοεμβρίου 2020.
* «YILDIZELİ NÜFUSU, SİVAS». *www.nufusune.com*. Ανακτήθηκε στις 3 Νοεμβρίου 2020.
Η **Γκρέτα Λι** (αγγλικά: *Greta Jiehan Lee*), γεννημένη στις 7 Μαρτίου 1983, είναι Αμερικανίδα ηθοποιός. Η Λι ξεκίνησε την καριέρα της στο θέατρο, κάνοντας το ντεμπούτο της στο Μπρόντγουεϊ στη μουσική κωμωδία *The 25th Annual Putnam County Spelling Bee* (2007). Πρωταγωνίστησε στην αναβίωση του κωμικού έργου *La Bête* το 2010 στο Μπρόντγουεϊ και στο Γουέστ Εντ. Το 2011, έπαιξε στο έργο *4000 Miles* της Έιμι Χέρζογκ στο Lincoln Center Theatre. Στην τλεόραση έχει εμφανιστεί σε αρκετές τηλεοπτικές σειρές όπως *Nurse Jackie*, *Girls*, *Inside Amy Schumer*, *New Girl*, *Broad City* και *The Good Fight*. Έγινε ευρύτερα γνωστή με το β' ρόλο της στη σειρά *Russian Doll* του Netflix και κυρίως με το ρόλο της ως Στέλλα Μπακ στη σειρά *The Morning Show* του Apple TV+.

Η Λι έχει επίσης ασχοληθεί με τον κινηματογράφο έχοντας συμμετάσχει σε αρκετές ταινίες υποδυόμενη κυρίως β' ρόλους. Ωστόσο το 2023 πρωταγωνίστησε στο αισθηματικό δράμα *Περασμένες Ζωές* (Past Lives). Για την ερμηνεία της έλαβε πολλά βραβεία και υποψηφιότητες, ανάμεσά τους και για Χρυσή Σφαίρα Α' Γυναικείου Ρόλου - Δράμα.

Παραπομπές
----------

1. ↑  Hipes, Patrick (11 Δεκεμβρίου 2023). «Golden Globe Nominations: 'Barbie', 'Oppenheimer' Top Movie List; 'Succession' Leads Way In TV». *Deadline Hollywood*. Ανακτήθηκε στις 9 Ιανουαρίου 2024.

Εξωτερικοί σύνδεσμοι
--------------------

* Γκρέτα Λι στο IMDb

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γκρέτα Λι** |


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Κινηματογράφος
 |

 |
Ο **Τζέισον Πήτερ Γουότκινς** (αγγλ. *Jason Peter Watkins*, γενν. 28 Οκτωβρίου 1962) είναι Άγγλος ηθοποιός του θεάτρου, του κινηματογράφου και της τηλεόρασης. Για την ερμηνεία του πρωταγωνιστικού ρόλου του δράματος *The Lost Honour of Christopher Jefferies* (τηλεταινία σε δύο μέρη), κέρδισε το τηλεοπτικό Βραβείο BAFTA Καλύτερου ηθοποιού. Αξιοσημείωτοι είναι επίσης οι ρόλοι του ως Γουίλιαμ Χέρικ στο *Being Human*, ως ο Βρετανός πρωθυπουργός Χάρολντ Ουίλσον στην 3η σεζόν του *The Crown* και ως ντετέκτιβ Ντοντς στη σειρά *McDonald & Dodds*. Το 2023 πρωταγωνίστησε στη μικρού μήκους ταινία *The One Note Man* του Έλληνα Γιώργου Σιούγκα.

Παραπομπές
----------

1. ↑  «Jason Watkins». Twitter.
2. ↑

Εξωτερικοί σύνδεσμοι
--------------------

* Ο Jason Watkins στην IMDb
* Ο Jason Watkins στο *comedy.co.uk*
Ο Καρλομάγνος
**Η Σύνοδος της Τουρ** είναι μία από τις πέντε συνόδους που συγκάλεσε ο Καρλομάγνος τον Μάιο του 813, με τις συνόδους του Μάιντς όπου αποφασίστηκε η δημιουργία λαϊκών σχολείων για την εκπαίδευση ιερέων, του Σαλόν, της Ρενς και της Αρλ.

Η Σύνοδος της Τουρ είναι σημαντική τόσο από θεολογικής όσο και γλωσσολογικής άποψης.

Σηματοδοτεί ένα σημαντικό στάδιο, μια θεμελιώδη στιγμή για τον Χριστιανισμό της Δύσης. Στον κανόνα 17, οι επίσκοποι που συγκεντρώθηκαν από τον Καρλομάγνο αποφάσισαν ότι, στα εδάφη της Καρολίγγειας Αυτοκρατορίας που αντιστοιχούσαν στη σημερινή Γαλλία και τη Γερμανία, οι λειτουργίες δεν θα εκφωνούνταν πλέον στα λατινικά αλλά στα "rusticam Romanam linguam aut Theodiscam, quo facilius cuncti possint intellegere quae dicuntur". Δηλαδή στην παλαιά γαλλική γλώσσα (ρομανική γλώσσα που εξελίχθηκε στα γαλλικά) και στην τευτονική γλώσσα (που εξελίχθηκε στα γερμανικά), «έτσι ώστε όλοι να μπορούν να κατανοήσουν ευκολότερα τι λέγεται».

Αυτή είναι μια από τις παλαιότερες ενδείξεις ότι εκείνη την εποχή τα λατινικά δεν ομιλούνταν πλέον ούτε ήταν κατανοητά από τον λαό. 

Η Σύνοδος της Τουρ διακήρυξε έτσι την αναγνώριση των δύο μεγαλύτερων γλωσσικών συνιστωσών που αποτελούσαν την Αυτοκρατορία του Καρλομάγνου: τον λατινικής παράδοσης ρωμαϊκό κόσμο μέχρι τον ποταμό Ρήνο και τον γερμανικό κόσμο, πέρα ​​από τον Ρήνο. Στη Σύνοδο της Τουρ και τις δύο πλευρές εκπροσωπούσαν αντίστοιχοι επίσκοποι. Αυτές οι δύο μεγάλες γλωσσικές ομάδες - η ρομανική και η γερμανική - συνεχίζονται μέχρι σήμερα.

Ωστόσο, μόλις το 842 με τους Όρκους του Στρασβούργου πιστοποιείται το πρώτο πλήρες κείμενο γραμμένο σε γλώσσα προερχόμενη μεν από λατινικά αλλά σαφώς διακριτή από αυτήν τη γλώσσα. Είναι το παλαιότερο τεκμηριωμένο κείμενο σε ρομανική γλώσσα. Λίγα χρόνια αργότερα, πιστοποιείται το πρώτο γαλλικό λογοτεχνικό κείμενο, η Ακολουθία της Αγίας Ευλαλίας (περίπου 880-881).

Η Σύνοδος της Τουρ διακήρυξε επίσης ότι οι δώδεκα μέρες από τα Χριστούγεννα έως τα Θεοφάνια ήταν εορταστική και ιερή περίοδος.

Παραπομπές
----------

1. ↑ . «/connaitrelawallonie.wallonie.be/fr/histoire/timeline/mai-813-le-concile-de-tours-et-lemploi-des-langues-leglise».
2. ↑ . «diarium.usal.es/joluin/files/2013/03/hl1tema5origenes1.pdf/ σελ. 4» (PDF).
3. ↑ . «axl.cefan.ulaval.ca/francophonie/Histoiredufrançais\_Perioderomane».
4. ↑ . «atelierdeslangues.ch/Les plus anciens textes romans».
5. ↑ . «britannica.com/topic/Council-of-Tours».
Ο **Ντιν Μπάροου** (*Dean Oliver Barrow*, 2 Μαρτίου 1951) είναι δικηγόρος και πολιτικός από την Μπελίζ και χρημαμάτισε πρωθυπουργός από τις 8 Φεβρουαρίου 2008 ως τις 12 Νοεμβρίου 2020. Είναι αρχηγός του Ενωμένου Δημοκρατικού Κόμματος (UDP).

Βιογραφία
---------

Γεννήθηκε στις 2 Μαρτίου 1951 και έκανε σπουδές στο Κολέγιο του Αγίου Μιχαήλ στην Μπελίζ και στη συνέχεια Νομικά στο Κίνγκστον της Τζαμάικας. Εξάσκησε το νομικό επάγγελμα με επιτυχία και εισήλθε στον πολιτικό στίβο το 1983.

Είναι πατέρας 4 παιδιών, το μεγαλύτερο από τα οποία είναι ο διάσημος ράπερ Τζαμάλ Σάιν Μπάροου, ο οποίος γεννήθηκε το 1979.

Πολιτική καριέρα
----------------

### Χρόνια πριν γίνει πρωθυπουργός

Τον Δεκέμβριο του 1983 εξελέγη στις τοπικές εκλογές και την επόμενη χρονιά εξελέγη βουλευτής και ανέλαβε υπουργικά καθήκοντα. Το 1989 επανεξελέγη , ωστόσο το κόμμα του δεν κέρδισε εκείνες τις εκλογές.

Από το 1993 ως το 1998 ήταν αντιπρόεδρος της Κυβέρνησης και Υπουργός Εξωτερικών. Στη συνέχεια έγινε αρχηγός της Αξιωματικής Αντιπολίτευσης και αρχηγός του κόμματος UDP αντικαθιστώντας τον Μανουέλ Εσκιβέλ σε αμφότερα τα αξιώματα. Στην αντιπολίτευση έμεινε μέχρι τη νίκη του κόμματός του στις εκλογές του 2008.

### Πρωθυπουργία

Έπειτα από τη σαρωτική νίκη του κόμματός του στις βουλευτικές εκλογές στις 7 Φεβρουαρίου του 2008, ανέλαβε την πρωθυπουργία την επόμενη ημέρα. Το UDP κέρδισε 25 επί συνόλου 31 εδρών και ο Μπάροου έγινε ο πρώτος έγχρωμος πρωθυπουργός στην ιστορία της Μπελίζ. Η σύνθεση της νέας κυβέρνησης ανακοινώθηκε στις 11 Φεβρουαρίου του 2008.

Το UDP κέρδισε ξανά τις γενικές αλλά και τις τοπικές εκλογές που διεξήχθησαν τον Μάρτιο του 2012, αν και με μειωμένη πλειοψηφία. Τον Νοέμβριο του 2015 ο Μπάροου οδήγησε το UDP στις 4ες συνεχόμενες εκλογές. Ο Μπάροου ξεκίνησε την 3η συνεχή του θητεία στην πρωθυπουργία της χώρας του.
Ο ίδιος δήλωσε ότι οι εκλογές του 2015 ήταν οι τελευταίες της πολιτικής του σταδιοδρομίας ως αρχηγού του κόμματος.

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ντιν Μπάροου** |

1. ↑  «Belize elects first black leader, ousts incumbent *(page 2)*». Catherine Bremer Reuters. 8 Φεβρουαρίου 2008.. Ανακτήθηκε στις 27 Αυγούστου 2009.
2. ↑  "Belize's opposition party wins landslide in congressional elections", Associated Press (*International Herald Tribune*), 9 Φεβρουαρίου 2008
3. ↑  Parks, Rowland A. "General elections no later than 'first part of next year' – PM Barrow", *Amandala*, 4 Σεπτεμβρίου 2015. (accessed 27 Σεπτεμβρίου 2015)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 240180017
* ISNI: 0000 0003 6980 1829
* GND: 1021420417

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Dean Barrow  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Το Μείζον Έμβλημα της Βρέμης
Το Έμβλημα της Βρέμης
Το Μικρότερο Έμβλημα της Βρέμης
Το **έμβλημα της Βρέμης** έχει ως κύριο στοιχείο του ένα ασημένιο κλειδί. Χρονολογείται από το 14ο αιώνα περίπου και περιέχεται και στη σημαία της Βρέμης.

Περιγραφή
---------

Σύμφωνα με τον επίσημο ιστότοπο της Βρέμης, τo έμβλημα της Ελεύθερης Χανσεατικής Πόλης της Βρέμης δείχνει ένα ασημένιο κλειδί σε φόντο κόκκινο. Το κλειδί συμβολίζει τον Άγιο Πέτρο, προστάτη άγιο της εκκλησίας της Βρέμης.

Ιστορικά στοιχεία
-----------------

Για πρώτη φορά το ασημένιο κλειδί το συναντάμε στη σφραγίδα της Πόλης της Βρέμης το 1366 και αργότερα έγινε το κύριο στοιχείο στο έμβλημα της πόλης και του κρατιδίου.
Με νόμο του 1891 καθορίστηκαν τέσσερεις τύποι εμβλήματος:

* Το **Μείζον έμβλημα** (*Großes Wappen*) , που υπάρχει στις επίσημες σφραγίδες των κυβερνητικών εγγράφων και το βαστούν λιοντάρια.
* Το **μεσαίο έμβλημα** (*Mittleres Wappen*) είναι το εθνόσημο με το ασημένιο κλειδί και πάνω από το θυρεό ένα χρυσό στέμμα.
* Το **έμβλημα- σημαία** (*Flaggenwappen*) είναι εναλλακτική εκδοχή του μείζονος εθνοσήμου. Χρησιμοποιείται στη σφραγίδα του Προέδρου της Γερουσίας της Βρέμης.
* Τέλος, το **Μικρότερο έμβλημα** (*Kleines Wappen* ) είναι μόνο το ασημένιο κλειδί χωρίς το θυρεό.

Δες επίσης
----------

* Σημαία της Βρέμης

Παραπομπές
----------

1. ↑  CRW Flags

Εξωτερικοί σύνδεσμοι
--------------------

* Το έμβλημα της Βρέμης σύμφωνα με την επίσημη ιστοσελίδα της πόλης
* Σημαίες του Κόσμου-Βρέμη
Ο **Λιόνπο Γίγκμε Γιοζέρ Τίνλεϊ** (Lyonpo Jigme Yoser Thinley, 1952-) ήταν πρωθυπουργός του Μπουτάν, από το 2008 ως τον Ιούλιο του 2013.

Βιογραφία
---------

Γεννήθηκε το 1952 στην περιφέρεια Μπουμθάνγκ. Το "Lyonpo" είναι τίτλος που δηλώνει αξίωμα. 
Εισήλθε στην πολιτική το 1974. Το Φεβρουάριο του 1987 τιμήθηκε με τον τίτλο του Dasho και με το Κόκκινο Κασκόλ, ενώ το 1990, υπό το σύστημα ζωνών, ανέλαβε διοικητής της Ανατολικής Ζώνης. Το 1992 έγινε γραμματέας του Υπουργείου Εσωτερικών και έπειτα Υφυπουργός Εσωτερικών, τον Ιανουάριο του 1994, περίοδος κατά την οποία τιμήθηκε με το Πορτοκαλί Κασκόλ. Αργότερα το 1994 διορίστηκε Μόνιμος Αντιπρόσωπος του Μπουτάν στον ΟΗΕ και σε άλλους διεθνείς οργανισμούς στη Γενεύη.

Υπήρξε δύο φορές πρωθυπουργός, από τις 20 Ιουλίου του 1998 ως τις 9 Ιουλίου του 1999 και από τις 30 Αυγούστου του 2003 ως τις 20 Αυγούστου του 2004. Επίσης, χρημάτισε υπουργός Εξωτερικών την περίοδο 1998-2003 και έπειτα υπουργός Εσωτερικών και Πολιτισμού.

Πρωθυπουργία
------------

Τον Μάρτιο του 2008 κατήλθε υποψήφιος στις γενικές εκλογές με το κόμμα Druk Phuensum Tshogpa. Επρόκειτο για τις πρώτες δημοκρατικές εκλογές στην ιστορία της χώρας του. Το κόμμα του κέρδισε 45 επί συνόλου 47 εδρών στην Εθνοσυνέλευση του Μπουτάν και έτσι ο Γίγκμε Τίνλεϊ έγινε ο πρώτος εκλεγμένος πρωθυπουργός στο Μπουτάν. Ανέλαβε καθήκοντα στις 9 Απριλίου του 2008.

### Ήττα στις εκλογές 2013

Στις βουλευτικές εκλογές που διεξήχθησαν το 2013 ο Τίνλεϊ ηττήθηκε από την αντιπολίτευση του Τσέρινγκ Τομπγκάι, ο οποίος τον διαδέχθηκε στην πρωθυπουργία.

Παραπομπές
----------

1. 1 2  Ανακτήθηκε στις 13  Οκτωβρίου 2021.
2. 1 2 3  Rinzin Wangchuk, "New PM takes office" Αρχειοθετήθηκε 2011-08-19 στο Wayback Machine. Kuensel Online, 12-4-2008.
3. 1 2  "Thinley takes over as Premier" Αρχειοθετήθηκε 2012-11-02 στο Wayback Machine. *The Hindu*, 11-4-2008.
4. ↑  «Bhutan opposition party wins parliament election after calling for stronger ties with India». *Washington Post*. 14-7-2013. Αρχειοθετήθηκε από το πρωτότυπο στις 2013-07-16.. Ανακτήθηκε στις 14--7 2013.

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Jigme Thinley  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Αχμέτ Τιντιάν Σουαρέ** (Ahmed Tidiane Souaré, 1951-) είναι πολιτικός από τη Γουινέα, ο οποίος υπηρέτησε ως πρωθυπουργός από τις 22 Μαΐου 2008ως τις 24 Δεκεμβρίου του 2008.

Καριέρα
-------

Διορίστηκε Υπουργός Ορυχείων και Γεωλογικών Θεμάτων στις 8 Μαρτίου του 2005 προτού μετακινηθεί στο αξίωμα του Υπουργού Προεδρίας αρμοδίου για την Ανώτατη Εκπαίδευση και την Επιστημονική Έρευνα στις 29 Μαΐου του 2006. Υπηρέτησε στο τελευταίο αξίωμα ως το 2007.

Πρωθυπουργία
------------

Με τηλεοπτικό διάταγμα του Προέδρου Λανσάνα Κοντέ στις 20 Μαΐου του 2008, ανακοινώθηκε η απόλυση του πρωθυπουργού Λανσάνα Κουγιατέ και ο διορισμός του Σουαρέ ως αντικαταστάτη του Η ορκωμοσία του έγινε στις 23 Μαΐου του ιδίου χρόνου. Τον Δεκέμβριο του 2008 ο πρόεδρος Κοντέ απεβίωσε και ακολούθησε το πραξικόπημα, με το οποίο την εξουσία κατέλαβε ο στρατιωτικός Μουσά Νταντίς Καμαρά. Νέος πρωθυπουργός διορίστηκε στις 30 Δεκεμβρίου του 2008 ο Καμπινέ Κομαρά.

Συλλήψεις
---------

Ο πρώην πρωθυπουργός συνελήφθη στις 23 Μαρτίου του 2009 και τέθηκε υπό κράτηση, μαζί με δύο ακόμα πρώην υπουργούς, κατηγορούμενος για διασπάθιση δημόσιου χρήματος από εταιρείες εκμετάλλευσης μετάλλων.. Οι τρεις τους απελευθερώθηκαν έπειτα από την καταβολή εγγύησης στις 2 Απριλίου του 2009. Το καλοκαίρι του ίδιου χρόνου, ο Σουαρέ συνελήφθη ξανά και απελευθερώθηκε την 1η Ιουλίου, επειδή δεν είχε πληρώσει στο στρατιωτικό καθεστώς τα χρήματα, τα οποία κατηγορήθηκε από τη χούντα ότι υπεξαίρεσε (12 δις φράγκα Γουινέας) την περίοδο 2004-06 όταν ήταν υπουργός αρμόδιος για τα ορυχεία.

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 1014364248. Ανακτήθηκε στις 15  Οκτωβρίου 2015.
2. ↑  "Guinée: le Premier ministre Lansana Kouyaté limogé par le président Conté", AFP (Jeuneafrique.com), 20-5-2008 (γαλλικά).
3. ↑  Μέλη της κυβέρνησης της Γουινέας το 2005 (σελίδα αρχείου 2005), presse-francophone.org (στα γαλλικά).
4. ↑  Κυβέρνηση της Γουινέας (2007 - σελίδα αρχείου), presse-francophone.org (στα γαλλικά).
5. ↑  James Butty, "Guinea's Consensus Prime Minister Sacked", VOA News, 20-5-2008.
6. ↑  "Guinea's president fires prime minister", Associated Press (*International Herald Tribune*), 21-5-2008.
7. ↑  Guinea charges former mines ministers with graft Αρχειοθετήθηκε 2009-03-28 στο Wayback Machine. Reuters South Africa, 24-3-2009.
8. ↑  Guinea ex-ministers freed, say will repay cash Αρχειοθετήθηκε 2018-06-29 στο Wayback Machine. Reuters Africa, 2-4-2009.
9. ↑  AFP[*νεκρός σύνδεσμος*], Former Guinea PM Souare released, 1-7-2009.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 171838061
* LCCN: no2011105916
* ISNI: 0000 0001 2208 1073
* GND: 1014364248
* SUDOC: 155043064
* BNF: cb16516998j (data)

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Ahmed Tidiane Souaré  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η αρχαία πόλη **Πανδοχείον** (σημερινό *Kampyr Tepe*) ιδρύθηκε στις όχθες του ποταμού Ώξου στα χρόνια του Μεγάλου Αλεξάνδρου, στην επαρχία της Βακτριανής. Ήταν κτισμένη σε μια προεξοχή, σε έδαφος αργιλώδες. 

Όπως και επί εποχής του Μ. Αλεξάνδρου έτσι και σήμερα, η πόλη που βρίσκεται πάνω στο αρχαίο Πανδοχείο χρησιμεύει ως προκεχωρημένη στρατιωτική βάση στα σύνορα Αφγανιστάν - Ουζμπεκιστάν. Σήμερα η πόλη περιπολείται από τον Ουζμπεκικό στρατό και για να την επισκεφθεί κανείς, πρέπει να πάρει άδεια από την Τασκένδη. 

Οι ανασκαφές ξεκίνησαν τον χειμώνα του 1979, όταν ένα βράδυ η κυβέρνηση της σοβιετικής Μόσχας έστειλε μια ομάδα αρχαιολόγων να φέρουν στο φως όσο το δυνατόν περισσότερα αντικείμενα μπορούσαν από τις ανασκαφές. Έτσι ήλθε στην επιφάνεια ένα βυθισμένο παλάτι, ένας γιγάντιος Βούδδας σε στάση ύπνου, μια μαρμάρινη ζωοφόρος που παρίστανε μουσικούς, ξίφη από λείψανα στρατιωτών και πολλά άλλα. Η ελληνιστική αυτή πόλη βρισκόταν πάνω σε εμπορική οδό που ένωνε την εγγύς Ανατολή με την Κίνα. Ήταν πρωτεύουσα της αυτοκρατορίας των Κουσάν.

Πηγές
-----

* Uzbekistan's best kept secret. BBC news (Αγγλικά). Ανακτήθηκε 14/10/2009.
* Rtveladze, E. *Kampyr Tepe-Pandokheion - Les Grecs ont traversé l'Oxus[*νεκρός σύνδεσμος*]*, από το περιοδικό *Dossiers d'Archeologie*, τ. 247, σ.56-57 (1999) (Γαλλικά). Ανακτήθηκε 14/10/2009.
*
Ο οισοφάγος
Ο **οισοφάγος** είναι ένας μυομεμβρανώδης σωλήνας που συνδέει τον φάρυγγα με το στομάχι. Έχει μήκος 25 με 30 εκατοστόμετρα και πλάτος 2,5 και αποτελεί συνέχεια του φάρυγγα. Επικοινωνεί με το στομάχι μέσω της καρδιοοισοφαγικής βαλβίδας, που αποτρέπει την παλινδρόμηση των τροφών και των γαστρικών υγρών.
Εκτείνεται απο το ύψος του 6ου αυχενικού σπονδύλου μέχρι τον 10ο-11ο θωρακικό.

Το άνω άκρο του οισοφάγου εφάπτεται με τον κρικοειδή χόνδρο του φάρυγγα. Η συστολή των επιμήκων μυϊκών ινών προκαλεί την προσέγγιση των μυϊκών δακτυλίων του οισοφάγου μεταξύ τους, που συσφιγγόμενοι σπρώχνουν προς τα κάτω τις τροφές.

Μια παθολογική κατάσταση, που μπορεί να δημιουργήσει προβλήματα στην ομαλή λειτουργία του οισοφάγου είναι η γαστροοισοφαγική παλινδρομική νόσος.

Οι παλινδρομικές κινήσεις έχουν τόσο μεγάλη δύναμη που ακόμα και ανάποδα να τοποθετηθεί ένας άνθρωπος η τροφή θα οδηγηθεί στο στομάχι του. Είναι βέβαια αυτονόητο ότι θα κινδυνέψει να πνιγεί


|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **οισοφάγος**  |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Οισοφάγος** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85044855
* GND: 4056119-7
* BNF: cb119328872 (data)
* NDL: 00572160
* NKC: ph731572
* BNE: XX530237

 |

 |
Η **Νεολαία Ευρωπαϊκού Λαϊκού Κόμματος** (YEPP) είναι η οργάνωση νεολαίας του Ευρωπαϊκού Λαϊκού Κόμματος. Το YEPP συγκεντρώνει 64 πολιτικές οργανώσεις νεολαίας της κεντροδεξιάς από 40 χώρες σε όλη την Ευρώπη. Ιδρύθηκε το 1997 από τον Φρέντρικ Ράινφελντ, μετέπειτα πρωθυπουργό της Σουηδίας. Το YEPP έχει εξελιχθεί στη μεγαλύτερη πολιτική οργάνωση νέων στην Ευρώπη.

Έχει καθεστώς πλήρους μέλους στο Ευρωπαϊκό Φόρουμ Νεολαίας (YFJ) το οποίο λειτουργεί εντός του Συμβουλίου της Ευρώπης και της Ευρωπαϊκής Ένωσης και συνεργάζεται στενά με τους δύο αυτούς φορείς. Το YEPP είναι επίσης πλήρες μέλος της Ένωσης του Robert Schuman Institute για την Ανάπτυξη της Δημοκρατίας στην Κεντρική και Ανατολική Ευρώπη. Κάθε συμβούλιο εκλέγεται για δύο χρόνια.

Διατελέσαντες πρόεδροι
----------------------

* Φρέντρικ Ράινφελντ (Σουηδία), 1997-1999
* Μάικλ Χαν (Γερμανία), 1999–2001
* Rutger-Jan Hebben (Ολλανδία), 2001–2003
* Daniel Bautista (Ισπανία), 2003–2005
* Ντέιβιντ Χάνσεν (Νορβηγία), 2005–2007
* Γιάννης Σμυρλής (Ελλάδα), 2007–2009
* Laurent Schouteten (Γαλλία), 2009-2011
* Csaba Dömötör (Ουγγαρία), 2011-2013
* Κωνσταντίνος Κυρανάκης (Ελλάδα), 2013-2017
* Ανδριανός Γιαννού (Ρουμανία), 2017-2018
* Jim Lefebre (Αυστρία), 2018 (υπηρεσακός)
* Lídia Pereira (Πορτογαλία), 2018 – σήμερα

Παραπομπές
----------

Εξωτερικοί σύνδεσμοι
--------------------

* Επίσημος ιστότοπος
Ο **Ρωμύλος** (αγγλικά:**Romulus**), είναι ο εξωτερικός και μεγαλύτερος δορυφόρος του αστεροειδή της Κύριας ζώνης 87 Σύλβια. Δεν πρέπει να συγχέεται με τον αστεροειδή 10386 Ρωμύλος. Η τροχιά του είναι σχεδόν κυκλική, κοντά στον ισημερινό του αστεροειδή και από αυτή την άποψη μοιάζει με τον άλλο δορυφόρο, τον Ρέμο.

Ανακαλύφθηκε τον Φεβρουάριο του 2001 από το τηλεσκόποιο Keck II, από τους Μάικλ Μπράουν και Jean-Luc Margot. Το πλήρες όνομά του είναι **(87) Σύλβια I Ρωμύλος**, ενώ το προσωρινό του όνομα ήταν **S/2001 (87) 1**. Πήρε το όνομά του από τον Ρωμύλο, έναν από τους δύο δίδυμους μυθολογικούς ιδρυτές της Ρώμης, γιο της Ρέας Σύλβιας, που ανατράφηκε από μία λύκαινα.

Η 87 Σύλβια, έχει μια χαμηλή πυκνότητα, η οποία δείχνει ότι πιθανώς να έχει σχηματιστεί από συντρίμμια, από μια σύγκρουση μεταξύ ενός σώματος-γονέα της και ενός άλλου αστεροειδή. Είναι πιθανό, έτσι, ότι και ο Ρέμος με τον Ρωμύλο είναι μικρότεροι σωροί υλικού σε τροχιά γύρω από το κύριο σώμα, δημιουργημένοι από τα συντρίμμια της ίδιας σύγκρουσης. Σε αυτήν την περίπτωση το αλμπέντο και η πυκνότητά τους αναμένονται να είναι παρόμοια με της Σύλβια.

Η τροχιά του πιστεύται πως είναι αρκετά σταθερή − βρίσκεται αρκετά εσωτερικά στη σφαίρα Hill της Σύλβια (περίπου 1/50 της ακτίνας Hill της Σύλβια), αλλά και αρκετά έξω από τη σύγχρονη τροχιά.

Από την επιφάνεια του, η Σύλβια παρατηρείται από μια γωνία, κατά προσέγγιση, 16°×10°, ενώ το μέγεθος που εμφανίζεται ο Ρέμος ποικίλλει μεταξύ 0,62° και 0,19°.

Εξωτερικοί Σύνδεσμοι
--------------------

* Data on (87) Sylvia from Johnston's archive (maintained by W. R. Johnston)
* *Rubble-Pile Minor Planet Sylvia and Her Twins* (ESO news release, August 2005) περιλαμβάνει εικόνες και καλλιτεχνικές αναπαραστάσεις
* *Adaptive Optics System Reveals New Asteroidal Satellite* (SpaceDaily.com, March 2001) Περιλαμβάνει την εικόνα ανακάλυψης.
* IAUC 7590[*νεκρός σύνδεσμος*], σχετικά με την ανακάλυψη του S/2001 (87) 1
* IAUC 8582[*νεκρός σύνδεσμος*], σχετικά με την ανακάλυψη του S/2004 (87) 1 και το όνομα.


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Romulus (moon)  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **Αρκουδιώτισσα** είναι σπηλιά στον δήμο Ακρωτηρίου στο ελληνικό νησί της Κρήτης. Από τη Μονή Γουβερνέτου, η διαδρομή προς το σπήλαιο είναι προσβάσιμη μόνο με τα πόδια. Το σπήλαιο Αρκουδιώτισσα είναι γνωστό για το σταλαγμίτη που μοιάζει με αρκούδα. Αυτή η σπηλιά πιστεύεται ότι έχει χρησιμοποιηθεί για λατρευτικούς σκοπούς από την αρχαιότητα (όπως υπάρχουν στοιχεία για λατρείες της Αρτέμιδος και του Απόλλωνα), αλλά ήταν αφιερωμένη στη μορφή της Αρκουδιώτισσας Παναγίας κατά τη διάρκεια της χριστιανικής εποχής. Στις σπηλιές της περιοχής ζούσαν και ασκητές.

Περαιτέρω κατά μήκος της διαδρομής, μετά από μια κάθοδο 140 μέτρων, βρίσκεται το Καθολικό (μοναστική εκκλησία), το τρίτο μοναστήρι, το οποίο σήμερα έχει εγκαταλειφθεί. Πιστεύεται ότι χρονολογείται από τον 5ο ή 6ο αιώνα και ιδρύθηκε από τον άγιο Ιωάννη τον Ερημίτη.

Παραπομπές
----------

1. ↑  Raab, Holly Alane (2001). *Rural settlement in Hellenistic and Roman Crete: the Akrotiri peninsula*. Archaeopress. ISBN 1-84171-270-1.
Το **Ινβάρ** (αγγλ. Invar) αποτελεί ένα από τα βασικά κράματα. Πρόκειται για κράμα χάλυβα και νικελίου, περιέχοντας 36% Ni. Το κράμα αυτό παρουσιάζει ελάχιστο συντελεστή διαστολής, σχεδόν μηδενικό. Εφευρέθηκε το 1896 από τον Ελβετό Σαρλ Εντουάρ Γκιγιόμ, ο οποίος τιμήθηκε το 1920 με το Βραβείο Νόμπελ Χημείας και γι' αυτή του την ανακάλυψη, καθώς το κράμα αυτό αποδείχθηκε ζωτικής σημασίας για την κατασκευή επιστημονικών οργάνων υψηλής ακρίβειας. Σήμερα ο όρος *Invar* αποτελεί σήμα κατατεθέν της εταιρείας *ArcelorMittal*.

Χρησιμοποιείται κυρίως για την κατασκευή οργάνων ακριβείας, συρμάτων και ράβδων καταμέτρησης κ.λπ.
Ο **Βασιλιάς Μουχάματ Φαρίντ Ντιντί** (Muhammad Fareed Didi) υπήρξε ο τελευταίος Σουλτάνος των Μαλδίβων από τις 7 Μαρτίου του 1954 ως τις 11 Νοεμβρίου του 1968 οπότε και ανατράπηκε από το θρόνο, ώστε να γίνει δημοκρατία η νησιωτική χώρα.

Βιογραφία
---------

Γεννήθηκε το 1901 και πατέρας του ήταν ο εκλεγμένος Σουλτάνος των Μαλδίβων, Πρίγκιπας Αμπντούλ Ματζίντ Ντιντί (Al Munthakhab Liarshi Dhaulathil Mahaldheebiyya). 

Έκανε σπουδές στο Βασιλικό Κολέγιο του Κολόμπο στην Κεϊλάνη. Στη χώρα αυτή έζησε 7 χρόνια και επιστρέφοντας στην πατρίδα του ανέλαβε την πρωθυπουργία, στις 16 Δεκεμβρίου του 1932, επί βασιλείας του Σουλτάνου Χασάν Νουρεντίν Β΄.

Μετά την πτώση του προέδρου Μοχάμετ Αμίν Ντιντί, η χώρα ανακηρύχθηκε ξανά σουλτανάτο. Ο Φαρίντ Ντιντί εκλέχθηκε ο 84ος Σουλτάνος το 1954. Πρώτος του πρωθυπουργός ήταν ο Αλί Ντιντί (Ehgamugey Ibraahim Ali Didi , μετέπειτα Ibraahim Faamuladheyri Kilegefaan). Στις 11 Δεκεμβρίου του 1957 ο πρωθυπουργός εξαναγκάστηκε σε παραίτηση και ο Ιμπραχίμ Ναζίρ (Velaanagey Ibraahim Nasir) έγινε νέος πρωθυπουργός στις 12 Δεκεμβρίου του ιδίου έτους.

Ο Σουλτάνος Φαρίντ ήταν λαοφιλής σε όλη τη χώρα και σεβαστό πρόσωπο μέχρι το θάνατό του. Στις 15 Μαρτίου του 1968 διεξήχθη δημοψήφισμα, στο οποίο ο λαός αποφάσισε την κατάργηση της μοναρχίας. Έτσι, στις 11 Νοεμβρίου του 1968 οι Μαλδίβες έγιναν δημοκρατία.

Μετά την ανατροπή του από το θρόνο, ο σουλτάνος εγκατέλειψε το παλάτι του και αποσύρθηκε στην οικία του , όπου σήμερα στεγάζεται το Κοινοβούλιο των Μαλδίβων. Πέθανε στο Μαλέ στις 27 Μαΐου του 1969 σε ηλικία 68 ετών. Κηδεύτηκε με τιμές στο κοιμητήριο Γκαλολού.

Παραπομπές
----------

1. ↑  Rulers,org, Ηγέτες των Μαλδίβων

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Muhammad Fareed Didi  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Το **Λεόνε** (leone) είναι το νόμισμα της Σιέρρα Λεόνε. Υποδιαιρείται σε 100 σεντς (*cents*). Ο κωδικός ISO 4217 του λεόνε είναι *SLL* και βραχυγραφείται ως *Le* , που τίθεται πριν την αξία.

Ιστορία
-------

Το δολάριο ήταν το πρώτο νόμισμα στη Σιέρρα Λεόνε ως ανεξάρτητης χώρας. Το 1964 εισήχθη το λεόνε και αντικατέστησε τη Λίρα Βρετανικής Δυτικής Αφρικής σε ισοτιμία της μιας λίρας προς 2 λεόνε. Αυτό σήμαινε ότι 1 λεόνε ήταν ίσο σε αξία με 10 σελλίνια.

Κέρματα
-------

Κέρματα λεόνε
Το 1964 κυκλοφόρησαν κέρματα σε ονομαστικές αξίες του ½, 1 και των 5, 10 και 20 cents. Σε όλα υπήρχε επάνω το πορτρέτο του Σερ Μίλτον Μαργκάι. Το 1972 κυκλοφόρησαν κέρματα των 50 σεντς με το πορτρέτο του δρα Σιάκα Στίβενς. Ακολούθησε νέα σειρά το 1980 σε αξίες του ½, 1 και των 5, 10 και 20 σεντς, με το ίδιο πορτρέτο. Το 1987 εισήχθησαν τα οκταγωνικά κέρματα του 1 λεόνε.

Έπειτα από μια περίοδο υψηλού πληθωρισμού, νέα κέρματα εισήχθησαν το 1996 αξίας 10, 50 και 100 λεόνε. Το 2004 ακολούθησαν κέρματα των 500 λεόνε. Μόνο τα κέρματα των 100 λεόνε είναι σήμερα διαθέσιμα σε οποιαδήποτε ποσότητα. Οι περισσότεροι καταστηματάρχες και ιδιοκτήτες εστιατορίων στη χώρα σπανίως συναντούν κέρματα των 500 λεόνε.

Τραπεζογραμμάτια
----------------

Το 1964 κυκλοφόρησαν από την Τράπεζα της Σιέρρα Λεόνε χαρτονομίσματα σε ονομαστικές αξίες των 1, 2 και των 5 λεόνε, ενώ το 1979 προστέθηκαν εκείνα των 50 σεντς και το 1980 αυτά των 10 λεόνε. Το 1982 κυκλοφόρησαν τα τραπεζογραμμάτια των 20 και το 1988 αυτά των 100 λεόνε, τα 500 λεόνε κυκλοφόρησαν το 1991, τα 1000 και 5.000 το 1993, τα 2.000 λεόνε τη χρονιά 2000 και τα 10.000 λεόνε εισήχθησαν το 2004.

Σήμερα κυκλοφορούν χαρτονομίσματα σε ονομαστικές αξίες των 500, 1000, 2.000, 5.000 και των 10.000 λεόνε. Τα τελευταία είναι σπάνια στις συναλλαγές. Στις περισσότερες συναλλαγές χρησιμοποιούνται δεσμίδες από 5.000 λεόνε. Εξαιτίας του υψηλού πληθωρισμού, αναμένεται η εισαγωγή χαρτονομίσματος των 20.000 λεόνε.

Δείτε επίσης
------------

* Δολάριο Σιέρα Λεόνε

Πηγές
-----

1. Krause, Chester L. and Clifford Mishler (1991). Standard Catalog of World Coins: 1801-1991 (18th ed. ed.). Krause Publications. ISBN 0-87341-150-1.
2. Pick, Albert (1994). Standard Catalog of World Paper Money: General Issues. Colin R. Bruce II and Neil Shafer (editors) (7th ed. ed.). Krause Publications. ISBN 0-87341-207-9.
*Το έμβλημα γνωστό ως "aquila".*
**Aquilifer** (αετοφόρος) ήταν παραταξιακός και τιμητικός τίτλος λεγεωνάριου του στρατού της Αρχαίας Ρώμης. Για την ακρίβεια, ήταν ο υψηλότερα ιστάμενος από την ομάδα των ατόμων που μετέφεραν στη μάχη τα εμβλήματα του ρωμαϊκού στρατού. Το όνομά του προέρχεται από το είδος του εμβλήματος που κρατούσε, καθώς *«aquila»* σημαίνει *«αετός»*. Ο αετός έγινε επίσημο σύμβολο το 104 π.Χ. κατά τις στρατιωτικές μεταρρυθμίσεις του Γάιου Μάριου. Παλαιότερα χρησιμοποιούνταν και άλλα ζώα όπως ο λύκος, το αγριογούρουνο, ο ταύρος και το άλογο. 

Το έμβλημα του αετού ήταν ό,τι σημαντικότερο για τη λεγεώνα και τυχόν απώλειά του σήμαινε μεγάλη ατίμωση. Αναπαρίστανε έναν αετό με υπερυψωμένες τις πτέρυγες, τον οποίο περιέβαλε δάφνινο στεφάνι. Στεκόταν επάνω σε μια στενή τραπεζοειδή βάση, η οποία τοποθετούταν στην κορυφή ενός κονταριού το οποίο κρατούσαν ψηλά. Επειδή ακριβώς τα χέρια του στρατιώτη ήταν κατειλημμένα από το έμβλημα και το όπλο του, μετέφερε μαζί του μια μικρή κυκλική ασπίδα, την *«parma»*, η οποία δενόταν με λουριά στο χέρι του.

Η θέση του aquilifer ήταν ιδιαίτερα τιμητική και υπήρχε μοναχά ένας ανά λεγεώνα. Ιεραρχικά βρισκόταν αμέσως πιο κάτω από τον εκατόνταρχο και πάνω από τους optiones. Λάμβανε διπλάσιο μισθό από τους απλούς λεγεωναρίους, ενώ είναι πιθανό να ξεχώριζε και ενδυματολογικά από τους άλλους εμβληματοφόρους. Αναμενόταν από εκείνον να προστατέψει με τη ζωή του το ιερό έμβλημα και υπάρχουν καταγεγραμμένα παραδείγματα όπου κάποιος από αυτούς ορμούσε στη μάχη συμπαρασύροντας τους συναδέλφους του, ανυψώνοντας το ηθικό τους.
Ο **Διονύσιος Λοβέρδος** ήταν Έλληνας οικονομολόγος του 20ού αιώνα.

Βιογραφικά στοιχεία
-------------------

Γεννήθηκε στο Ληξούρι της Κεφαλλονιάς το 1877. Εκεί πήγε σχολείο. Συμπλήρωσε τις σπουδές του στην Εμπορική Σχολή Αλεξανδρείας και προσλήφθηκε στο υποκατάστημα της Αγγλοαιγυπτιακής Τράπεζας στο Καρφ-ελ-Ζαγιάτ, όπου εργάστηκε ως το 1900. Κατόπιν μπήκε στην υπηρεσία της Εθνικής Τράπεζας της Ελλάδας ως ιδιαίτερος γραμματέας του διευθυντή του Τμήματος της Δημοσιότητας.

Το 1905 συνέλαβε την ιδέα της ιδρύσεως της Λαϊκής Τράπεζας, στην οποία διορίστηκε πρώτος Διευθυντής. Πόνημά του είναι το "Ο πλούτος: παραγωγή-διανομή-κυκλοφορία-κατανάλωσις" (1903).

Απεβίωσε στο Μόναχο το 1934. Αδέλφια του ήταν ο Σπυρίδων Λοβέρδος και ο Ιωάννης Λοβέρδος.

Παραπομπές
----------

1. 1 2 3 4  pandektis.ekt.gr/dspace/handle/10442/64066. Ανακτήθηκε στις 18  Μαΐου 2021.

Πηγές
-----

* Διονύσιος Λοβέρδος συνοπτικό βιογραφικό σημείωμα από το Ινστιτούτο Νεοελληνικών Ερευνών
* *Πανελλήνιον Λεύκωμα Εθνικής Εκατονταετηρίδος 1821-1921 : Η χρυσή βίβλος του ελληνισμού. Τόμος Α' Οικονομολογικά*. Αθήνα: Ν. Σηφάκης και Ι. Χατζηιωάννου. 1921. Ανακτήθηκε στις 24 Μαΐου 2010.
Ο **Μουρσίλις Γ΄** (1272 - 1265 π.Χ.) ήταν ο μεγαλύτερος γιος και διάδοχος του Βασιλιά των Χετταίων Μουβατάλις Β΄. Όταν έγινε βασιλιάς, μετέφερε αμέσως την πρωτεύουσα από την Ταρχουντάσσα στη Χαττούσα. Οι Ασσύριοι κυρίευσαν την Ανιγαλβάτ εξασθενώντας τις δυνάμεις τους. Τον έβδομο χρόνο της βασιλείας του κυρίευσε δύο κάστρα που ανήκαν στις δυνάμεις του θείου του Χατουσίλις, επειδή υποπτευόταν ότι ο θείος του ήθελε να του πάρει τον θρόνο. Ο Χατουσίλις συγκέντρωσε αμέσως όλες τις συμμαχικές του δυνάμεις, ακόμα και ξένους συμμάχους των Χιττιτών, που τους βρήκε στα αρχεία της μάχης του Καντές, νίκησε εύκολα και ανέτρεψε τον ανιψιό του από τον θρόνο. Ο Μουρσίλις δραπέτευσε στην Αίγυπτο, ενώ λίγο αργότερα ο Χατουσίλις κατηγόρησε τον φαραώ Ραμσή Β΄ ότι συνεργεί με τον ανιψιό του να του ξαναπάρει τον θρόνο. Έτσι κινδύνευσε να τιναχθεί στον αέρα η ειρήνη μετά την μάχη του Καντές και να ξεσπάσει νέος πόλεμος με την Αίγυπτο.

Πηγές
-----

* Bryce, Trevor. *The Kingdom of the Hittites*. Οξφόρδη: Oxford University Press, 2005.

Εξωτερικοί σύνδεσμοι
--------------------

* Βασιλεία του Μουρσίλις Γ΄


|  |  |  |
| --- | --- | --- |
| Προκάτοχος:**Μουβατάλις Β΄** | **Βασιλιάς των Χετταίων1272 π.Χ.–1265 π.Χ.** | Διάδοχος:**Χατουσίλις Γ΄** |
Τα **Αρουνδελιανά μάρμαρα** ή **μάρμαρα της Αρουνδελίας** είναι πλούσια συλλογή ελληνικών μαρμάρινων έργων τέχνης που συγκέντρωσε ο Τόμας Χάουαρντ (Thomas Howard), κόμης του Άρουντελ στις αρχές του 17ου αιώνα, κατά την διάρκεια ανασκαφών που επόπτευε. Σήμερα αποτελούν μέρος της συλλογής του Ασμόλειου μουσείου του πανεπιστημίου της Οξφόρδης Κατέληξαν εκεί κατόπιν δωρεάς.

Τα μάρμαρα αυτά δεν είναι μόνο έργα τέχνης αλλά και σημαντικά ιστορικά τεκμήρια πολιτισμού λόγω των επιγραφών που φέρουν, και από τις οποίες οι ιστορικοί έχουν επιβεβαιώσει πολλές ημερομηνίες ιστορικών γεγονότων της ελληνικής ιστορίας. Μεταξύ τους είναι το Χρονικό της Πάρου, που εξιστορεί τα γεγονότα με ημερομηνίες από 1582 π.Χ. μέχρι το 354 π.Χ. Ένα άλλο κομμάτι απαριθμεί τις μονάδες μετρήσεως, παραθέτοντας ανάγλυφες παραστάσεις των αντίστοιχων μελών του ανθρώπινου σώματος (βραχίονας, έλη, πέλμα, πυγμή, δάκτυλος) τυποποιώντας με αυτόν τον τρόπο την χρήση τους.

Σημειώσεις
----------

1. ↑  Οι John Evelyn και John Selden διαδραμάτισαν ζωτικό ρόλο σε αυτή τη δωρεά.
2. ↑  Μικρότερο τμήμα αυτού του αναγλύφου, που καλύπτει την περίοδο 356–299 π.Χ. υπάρχει στο Μουσείο της Πάρου.

Πηγές
-----

* Denys Eyre Lankester Haynes, 1975. *The Arundel marbles* (Oxford : University of Oxford, Ashmolean Museum)
* Michael Vickers, *Arundel and Pomfret Marbles in Oxford* (Ashmolean Museum) ISBN 1-85444-207-4
* Benjamin Anderson, curator, *The Invention of Antiquity*, exhibition at Bryn Mawr, 2004: "Epigraphy and Wanderlust"]
* *Chambers' Book of Days: A Miscellany of Popular Antiquities*, 1869 "July 7th"


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Arundel marbles  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Συντεταγμένες: 40°37′5.88″N 22°57′9.36″E﻿ / ﻿40.6183000°N 22.9526000°E﻿ / 40.6183000; 22.9526000

Το **Μακεδονία Παλλάς** είναι ξενοδοχείο πέντε αστέρων στη Θεσσαλονίκη. Βρίσκεται στην Λεωφόρο Μεγάλου Αλεξάνδρου 2, στην περιοχή της Αγίας Τριάδας Φαλήρου, σε απόσταση 969 μέτρων από τον Λευκό Πύργο. Το ξενοδοχείο ανήκει στον επιχειρηματία Ιβάν Σαββίδη.

Το ξενοδοχείο διαθέτει 276 δωμάτια και σουίτες. Τα καταλύματα είναι διακοσμημένα σε κλασικό στιλ και έχουν μπαλκόνι με θέα στην πόλη ή στη θάλασσα. Οι σουίτες έχουν ξεχωριστό σχεδιασμό. Παρέχονται επίσης δωμάτια που επικοινωνούν (εσωτερικά).

Ακόμη, το ξενοδοχείο διαθέτει δύο εστιατόρια, αίθουσες συσκέψεων και συνεδριακές εγκαταστάσεις, κατάστημα με είδη δώρων και κοσμήματα, γυμναστήριο, δωρεάν υπαίθριος χώρος στάθμευσης και φυλασσόμενος, εσωτερικός χώρος στάθμευσης. Υπάρχει πισίνα και μπαρ πισίνας.

Στο Μακεδονία Παλλάς υπάρχουν ακόμη συνεδριακές αίθουσες και αίθουσες πολλαπλών χρήσεων.

Ιστορία
-------

Το Ταμείο Ασφαλίσεως Προσωπικού ΟΤΕ (ΤΑΠ-ΟΤΕ) αγόρασε το 1960 το οικόπεδο, έκτασης 10000 τ.μ. με την μόνη υποχρέωση να χτιστεί το ξενοδοχείο. Τα εγκαίνια έγιναν στις 26 Οκτωβρίου 1971. Το 2016 το ξενοδοχείο μπήκε σε διαδικασία ανακαίνισης.

Εξωτερικοί σύνδεσμοι
--------------------

* Επίσημη ιστοσελίδα

Παραπομπές
----------

1. ↑  makedoniapalace.com.
2. ↑  «Makedonia Palace Πολυτελές Ξενοδοχείο Θεσσαλονίκη». *Makedonia Palace*. Ανακτήθηκε στις 17 Δεκεμβρίου 2017.
3. ↑  «Makedonia Palace Πολυτελές Ξενοδοχείο Θεσσαλονίκη - Δωμάτια». *Makedonia Palace*.. Ανακτήθηκε στις 2017-12-17.
4. ↑  «Makedonia Palace Ξενοδοχείο - Business Ταξίδι Θεσσαλονίκη». *Makedonia Palace*.. Ανακτήθηκε στις 2017-12-17.
5. ↑  «Μακεδονία Παλλάς».
6. ↑  «Τέλος εποχής για το «Μακεδονία Παλλάς»». *Τα Νέα Οnline*.. Ανακτήθηκε στις 2017-12-17.
Ηλιοβασίλεμα στο Τεχνολογικό Πάρκο της Walqa
Το **Αστρονομικό Κέντρο της Αραγωνίας** είναι ένα πλανητάριο και αστεροσκοπείο της περιοχής της Αραγωνίας στην Ισπανία, που επιδιώκει την μελέτη του Σύμπαντος και των ουράνιων σωμάτων. Βρίσκεται κοντά στην πόλη Ουέσκα, στο *Τεχνολογικό Πάρκο της Walqa*.

Το Αστρονομικό Κέντρο της Αραγωνίας ιδρύθηκε το 2012 με σκοπό την διάδοση της γνώσης για την επιστήμη και την αστρονομία και να αποτελέσει ταυτόχρονα μια εναλλακτική πολιτιστικής αναψυχής.

Αποτελεί επίσης έδρα του Αστρονομικού Συλλόγου της Ουέσκας και του Δικτύου των Οργανισμών της Αραγωνίας.

Το κτήριο
---------

Το κτήριο διαθέτει τεχνολογικά στοιχεία τα οποία εκμεταλλεύονται τις ανανεώσιμες πηγές ενέργειας όπως την ηλιακή ενέργεια και τη γεωθερμία. Εκτός από ένα αστρονομικό παρατηρητήριο διαθέτει επίσης ένα πλανητάριο, έναν προσομοιωτή 4D και δύο αίθουσες διδασκαλίας-εργαστήρια. Στο παρατηρητήριο βρίσκονται δύο εξειδικευμένα τηλεσκόπια, ένα στην ηλιακή παρατήρηση και ένα στο βαθύ ουρανό.

Παραπομπές
----------

1. ↑  «PARQUE TECNOLÓGICO WALQA Centros de investigación». Αρχειοθετήθηκε από το πρωτότυπο στις 22 Ιουλίου 2020. Ανακτήθηκε στις 22 Ιουλίου 2020.
2. ↑  Sanchez, Javier (19 Οκτωβρίου 2012). «El planetario de Huesca despega y recibe a sus primeros visitantes» (στα Ισπανικά). *Heraldo de Aragón*. Αρχειοθετήθηκε από το πρωτότυπο στις 2016-09-16.. Ανακτήθηκε στις 2017-10-16.
3. ↑  «Planetario de Aragón». Ανακτήθηκε στις 22 Ιουλίου 2020.

Εξωτερικοί σύνδεσμοι
--------------------

* Επίσημη ιστοσελίδα του Αστρονομικού Κέντρου της Αραγωνίας.